Skotørker

En skotørker er en maskin som tørker sko ved at slanger som blåser luft plasseres nedi skoene. Luftgjennomstrømningen fører til at skoene tørker fortere. Luften kan være oppvarmet for enda hurtigere tørking. Skotørkere kan være særlig nyttige dersom man ofte har våte sko, som for eksempel dersom man har små barn eller ofte ferdes i skog og mark, eller for skisko som ofte er fuktige etter bruk. Skotørkere har ofte et tidsur. Det finnes også skotørkere som består av en oppvarmet rist som skoene settes oppå og som ikke blåser luft.

Støy 
Mange skotørkere avgir sjenerende støy. I en test fra 2019 ble den mest støysvake modellen målt til 45 desibel (dB), mens de andre modellene ble målt til 50 og 57 dB. I 2022 ble en annen modell målt til 56 dB i tornadomodus og 29 dB i hviskemodus, og i 2023 ble en annen variant av samme tørker målt til 72 dB. Det ble også kommentert at det lysere toneleiet til støyen kunne gjøre at den ble oppfattet som mer intens og bråkete.

Luftmengde 
Volumstrømmen, altså luftmengden som flyttes, er et viktig mål på viftebaserte skotørkere. For eksempel var en modell som ble testet i 2023 oppgitt til å ha en volumstrøm på 12 kubikkmeter per time (m³/h), hvilket tilsvarer  liter per time eller litt over 3 liter luft per sekund. Større diameter på rør og vifte er gunstig for økt volumstrøm, og medfører også lavere lufthastighet og dermed mindre støy.

Varme 
Skotørkere med vifte gir ofte fra seg litt lunken eller varm luft. I en test fra 2019 hadde en av modellene oppgitt effekt på 350 watt, hvorav 30 W gikk til motoreffekt og resterende drøyt 320 W til varme. En annen modell i testen hadde to temperaturinnstillinger for å velge mellom 40 °C og 55 °C luft. En modell testet i 2023 hadde innstilling for romtemperatur, eller med varmluft på 37, 45 eller 60 grader.

Ikke alle sko tåler å tørkes på høy varme. Bruk av svært høy varme kan slite på sko laget av enkelte materialer, og for eksempel bruk av tørketrommel, varmekabler eller varmeskap kan føre til at skinnsko sprekker.

Brannfare 
Skotørkere med varme kan føre til brannfare dersom de står for lenge på, og bør derfor brukes under oppsyn.

Se også 
 Luftavfukter
 Tørkerom
 Tørkeskap

Referanser 

Elektrisk husholdningsutstyr